Arizko geltokia (Bilboko metroa)

Ariz Bilboko metroaren 2. lineari dagokion lurpeko geltokia da, Basauri udalerriko izen bereko auzoan kokatuta dagoena. 2011ko otsailaren 28an inauguratu zen, eta Bizkaiko Garraio Partzuergoaren 2. tarifa-gunearen barruan dago.

 Sarbideak 
Geltokiak hiru sarbide ditu, bi eskailera mekaniko bidezkoak eta hirugarrena igogailu bidezkoa.

 Kale Nagusia, 42 (Nagusia irteera)
 Valentzia kalea, 6 (Valencia irteera)
 León kalea, 3 (Nagusia irteera)

 Gaueko sarbideak 
 Kale Nagusia, 42 (Nagusia irteera)
 León kalea, 3 (Nagusia irteera)

 Irisgarritasuna 
Ireki zenetik irisgarritasuna guztiz bermatzen ez duen Bilboko metro sareko geltoki bakarra da, mugikortasun urriko pertsonen hainbat elkartek diotenez. 2008tik Arizko auzokoen eta Ondo Mugi elkarteek Basauriko Udalari eskatu zioten geltokia martxan jartzea espero zenerako metro sarbideetarako ibilbideak behar bezala aldatzea, irisgarritasun baldintzak betetzeko asmoz. Eskakizunari FEKOOR Gutxitasun fisikoa edota organikoa duten Bizkaiko pertsonen federazioa batu zitzaion, baina erantzuna ezezkoa izan zen.

Euskal Trenbide Sareak 2009an geltokiaren inguruan egindako txostenaren arabera irisgarritasuna ez dago bermatuta, geltokiko igogailura heltzeko %9 eta %13 bitarteko aldapak gainditu behar direlako. Bestalde, Arartekoak ere bat egin zuen eta Basauriko Udalari eskatu zion Aragoi kalean igogailu bat eraiki zezan, metroko igogailura iristea errazteko. Hala ere, inauguratu zenetik ez zaie elkarte zein erakundeei erantzun eman.

 Geltokia 
Norman Fosterrek diseinatutako haitzulo motatakoa da. Bolumen handi bakar batean zulatzen den ganga itxurako galeria da, 100 metro inguru luzerakoa, eta hari zintzilikatuta bi mezzanina izeneko plataforma banatzaile daude. Mezzanina bakoitza alboko bi nasekin elkarlotzen da eskailera monumentalen eta igogailuen bidez, eta kaleko sarbideen igogailu eta eskailerekin korridore zabalen bidez. Mantenu elementuak, hala nola aireztapena, kableak, ur-hodiak eta abar nasen azpian kokatzen dira.

Geltoki hauetako arkitekturan hiru material nagusi erabili dira: hormigoia, altzairu herdoilgaitza eta beira. Azalak hormigoi ikusizkoak dira, 240 x 120 zentimetroko modulo plaka aurrefabrikatuak erabilita eta hormigoi bonbeatuzko estalduraren enkofratu galduak direnak. Mezzanina elementuen egitura altzairu herdoilgaitzezkoa da, haitzulo pisutsuaren irudia arinduz. Sarbide korridoreak hormigoizko kanoi eliptikoak dira, espazio zabalak lortuz. Kalean, kanoiak altzairu eta beirazko elementu bilakatzen dira, fosterito izenpetutako bidaiaria jasotzeko sarrera gardenak, alegia.

Geltokia igogailu, txarteldegi, balioztatze makina eta 2017tik desfibrilagailuz ere hornituta dago.

 Bidaiariak 
Bizkaiko Garraio Partzuergoak urtero argitaratzen dituen bidaiarien datuen arabera, geltokiak hurrengo bidaiari kopuruak zenbatzen ditu:

 Erreferentziak 

 Ikus, gainera 
 Ariz
 Basauri
 2. linea (Bilboko metroa)
 Bilboko metroa
 Bilboko aldirien sarea

 Kanpo estekak 
 Bilboko metroaren webgunea

Kategoria:Bilboko metroko geltokiak
Kategoria:Basauriko garraioa